b'\n_START_ARTICLE_\n\xc8\x98tefan Ciubot\xc4\x83ra\xc8\x99u\n_START_SECTION_\nVia\xc8\x9ba\n_START_PARAGRAPH_\n\xc8\x98tefan Ciubot\xc4\x83ra\xc8\x99u s-a n\xc4\x83scut la Lipov\xc4\x83\xc8\x9b, Vaslui, jude\xc8\x9bul Vaslui, \xc3\xaentr-o familie de \xc8\x9b\xc4\x83rani s\xc4\x83raci. Prin anii 1921-1922, a sosit la Bucure\xc8\x99ti (cu un tren marfar; tat\xc4\x83l s\xc4\x83u lucra la regionala CFR), pentru a \xc3\xaenv\xc4\x83\xc8\x9ba meseria de pantofar, a\xc8\x99a cum hot\xc4\x83r\xc3\xa2ser\xc4\x83 p\xc4\x83rin\xc8\x9bii. A r\xc4\x83mas trei ani, nesim\xc8\x9bindu-se atras de meserie, prefer\xc3\xa2nd alte munci \xc8\x99i activit\xc4\x83\xc8\x9bi casnice. A avut primul contact cu \xe2\x80\x9egustul de otrav\xc4\x83 dulce al teatrului\xe2\x80\x9d, potrivit propriei m\xc4\x83rturisiri. \xc3\x8en schimbul comisioanelor ce le f\xc4\x83cea, primea bilete la teatru, unde a fost fascinat de piesele O scrisoare pierdut\xc4\x83 \xc8\x99i piesa lui Victor Eftimiu \xc3\x8en\xc8\x99ir\'te, m\xc4\x83rg\xc4\x83rite._NEWLINE_A lucrat timp de  un an, ca ucenic la un atelier de pictat firme. \xc3\x8en 1924, \xc3\xaentr-o noapte friguroas\xc4\x83 de octombrie, a hot\xc4\x83r\xc3\xa2t s\xc4\x83 se \xc3\xaentoarc\xc4\x83 acas\xc4\x83, dezam\xc4\x83git de mizeria traiului cotidian. Aceast\xc4\x83 perioad\xc4\x83, \xc3\xaen care p\xc4\x83rin\xc8\x9bii i s-au mutat \xc3\xaen Vaslui, actorul a numit-o \xe2\x80\x9e\xc3\xaentoarcerea acas\xc4\x83\xe2\x80\x9d. La \xc3\xaendemnul mamei, se \xc3\xaenscris la Liceul Teoretic \xe2\x80\x9eMihail Kog\xc4\x83lniceanu" din Vaslui, s\xc4\x83rind peste c\xc3\xa2te dou\xc4\x83 clase. Aici a debutat literar \xc3\xaen paginile revistei liceului, \xc3\xaentitulat\xc4\x83 \xe2\x80\x9eN\xc4\x83zuin\xc8\x9ba\xe2\x80\x9d, \xc8\x99i \xc3\xaen paginile ziarului local, \xe2\x80\x9eVasluiul\xe2\x80\x9d, sub pseudonimul Ciciricea (numele unui clovn popular). \xc3\x8empreun\xc4\x83 cu un coleg, a scos c\xc3\xa2teva numere ale unei reviste minuscule, \xe2\x80\x9eUzina de umor\xe2\x80\x9d, iar mai t\xc3\xa2rziu, la Ia\xc8\x99i, revista \xe2\x80\x9eHumorul literal\xe2\x80\x9d. A contribuit atunci \xc8\x99i ulterior cu poezii, sonete \xc8\x99i amintiri \xc3\xaen paginile revistei \xe2\x80\x9eLuceaf\xc4\x83rul\xe2\x80\x9d. _NEWLINE_\xc3\x8en 1929 a absolvit liceul \xc8\x99i s-a hot\xc4\x83r\xc3\xa2t s\xc4\x83 plece la Ia\xc8\x99i, unde s-a \xc3\xaenscris la Conservatorul de muzic\xc4\x83 \xc8\x99i art\xc4\x83 dramatic\xc4\x83. Bacalaureatul \xc8\x99i l-a dat \xc3\xaen 1932 la B\xc3\xa2rlad._NEWLINE_A traversat o perioad\xc4\x83 dificil\xc4\x83 \xc3\xaen anii \'30, prin faptul c\xc4\x83 provenien\xc8\x9ba social\xc4\x83 determina \xc3\xaenchiderea multor u\xc8\x99i. \xc3\x8enc\xc4\x83 de la admitere a fost remarcat de poetul Mihai Codreanu. Acesta i-a fost profesor protector \xc8\x99i i-a oferit o burs\xc4\x83 c\xc3\xa2nd a aflat c\xc4\x83 Ciubot\xc4\x83ra\xc8\x99u avea talent literar. \xc3\x8en 1932 \xc8\x99i-a satisf\xc4\x83cut stagiul militar \xc3\xaentr-o unitate de pu\xc8\x99ca\xc8\x99i mitraliori. _NEWLINE_\xc3\x8endemnat de protectorul s\xc4\x83u, s-a \xc3\xaenscris la facultatea de istorie, \xc3\xaens\xc4\x83 preocuparea de baz\xc4\x83 i-a fost poezia \xc8\x99i publicarea \xc3\xaen revistele locale la care contribuiau scriitori \xc8\x99i poe\xc8\x9bi marcan\xc8\x9bi, \xc3\xaentre care George Top\xc3\xaerceanu, Otilia Cazimir, Ionel Teodoreanu. Acesta din urm\xc4\x83 \xc3\xael remarca la o s\xc4\x83rb\xc4\x83toare a conservatorului, \xc3\xaen cadrul c\xc4\x83reia Ciubot\xc4\x83ra\xc8\x99u a declamat o poezie. Debutul ca actor a avut loc \xc3\xaen 1934 \xc8\x99i a fost angajat al acelui teatru timp de 14 ani. Piesa de debut a fost Macbeth, despre care maestrul spunea cu melancolie \xc8\x99i amuzament: _NEWLINE_\xe2\x80\x9e\xc3\x8en pies\xc4\x83 e vorba de cele dou\xc4\x83 roluri de uciga\xc8\x99i, \xc3\xaen care primul era actorul Iancu Profir, iar al doilea eram eu. \xc8\x98i nu mi-e ru\xc8\x99ine s-o spun: am fost un uciga\xc8\x99 des\xc4\x83v\xc3\xa2r\xc8\x99it, am ucis... rolul!\xe2\x80\x9d_NEWLINE_ _NEWLINE_Primul succes l-a avut cu rolul contelui Alexis Czerny, de\xc8\x99i monorol, \xc3\xaen piesa \xc8\x9aarina (Ninocika?) de Melchior (Menyh\xc3\xa9rt) Lengyel._NEWLINE_La Ia\xc8\x99i s-a c\xc4\x83s\xc4\x83torit \xc3\xaen 1934 cu Aurora Donose. \xc3\x8en 1940 li s-a n\xc4\x83scut fiica Magda. \xc3\x8en 1945 s-au stabilit \xc3\xaen capital\xc4\x83 unde a jucat la teatrele Alhambra, Comedia \xc8\x99i teatrul Victoriei, stabilindu-se pe un registru interpretativ de comedie. \xc3\x8en 1948 teatrele au fost restructurate, iar Ciubot\xc4\x83ra\xc8\x99u a fost repartizat la Arad, la primul teatru de stat din \xc8\x9bar\xc4\x83. Aici a desf\xc4\x83\xc8\x99urat \xc8\x99i o activitate de instructor artistic. _NEWLINE_\xc3\x8en 1950 a revenit la Bucure\xc8\x99ti, unde a fost solicitat la Teatrul Na\xc8\x9bional. _NEWLINE_\xc3\x8en capital\xc4\x83 a \xc3\xaenceput perioada sa \xc3\xaen care a realizat roluri de consisten\xc8\x9b\xc4\x83 uria\xc8\x99\xc4\x83. A jucat mult \xc8\x99i variat, fiind supranumit \xe2\x80\x9eactorul celor 300 de roluri\xe2\x80\x9d. Nu a neglijat nici domeniul literar, scriind poezie p\xc3\xa2n\xc4\x83 \xc3\xaen ultimele clipe ale vie\xc8\x9bii. \xc3\x8en 1959 a jucat \xc3\xaen Desf\xc4\x83\xc8\x99urarea, Brigada lui Ionu\xc8\x9b, Valurile Dun\xc4\x83rii, Telegrame, \xc3\xaen M\xc3\xa2ndrie (1960), \xc3\xaen P\xc4\x83durea sp\xc3\xa2nzura\xc8\x9bilor (1964), film regizat de Liviu Ciulei \xc8\x99i premiat cu premiul pentru regie la Festivalul Interna\xc8\x9bional de Film de la Cannes din 1965; \xc3\xaen R\xc4\x83zboiul domni\xc8\x9belor (1969) \xc3\xaen regia lui Virgil Calotescu, \xc3\xaen Columna (1969) \xc3\xaen regia lui Mircea Dr\xc4\x83gan, film premiat cu diploma de merit la festivalul interna\xc8\x9bional de film de la Adelaide, Australia (acela\xc8\x99i an). \xc3\x8en 1968, a jucat \xc8\x99i \xc3\xaen Legenda (\xc3\xaen regia lui Andrei Blaier). A jucat \xc3\xaentr-o mul\xc8\x9bime de roluri \xc3\xaen piese de teatru \xc8\x99i multe piese de teatru radiofonic._NEWLINE_Premii: \xc3\xaen 1964, premiul pentru interpretare masculin\xc4\x83 la Festivalul Na\xc8\x9bional al Filmului de la Mamaia, _NEWLINE_Prin Decretul nr. 3 din 13 ianuarie 1964 al Consiliului de Stat al Republicii Populare Rom\xc3\xaene, actorului \xc8\x98tefan Ciubot\xc4\x83ra\xc8\x99u i s-a acordat titlul de Artist al Poporului din Republica Popular\xc4\x83 Rom\xc3\xaen\xc4\x83 \xe2\x80\x9epentru merite deosebite \xc3\xaen activitatea desf\xc4\x83\xc8\x99urat\xc4\x83 \xc3\xaen domeniul teatrului, muzicii \xc8\x99i artelor plastice\xe2\x80\x9d._NEWLINE_A fost distins cu Ordinul Meritul Cultural clasa I (1967) \xe2\x80\x9epentru activitate \xc3\xaendelungat\xc4\x83 \xc3\xaen teatru \xc8\x99i merite deosebite \xc3\xaen domeniul artei dramatice\xe2\x80\x9d.\n_START_SECTION_\nDeces\n_START_PARAGRAPH_\n\xc3\x8en diminea\xc8\x9ba zilei de 27 august 1970 s-a stins din via\xc8\x9b\xc4\x83 c\xc3\xa2nd a\xc8\x99tepta ma\xc8\x99ina care urma s\xc4\x83-l duc\xc4\x83 la Pite\xc8\x99ti pentru a turna filmul A\xc8\x99teptarea.\n_START_SECTION_\nNumismatic\xc4\x83\n_START_PARAGRAPH_\nBanca Na\xc8\x9bional\xc4\x83 a Rom\xc3\xa2niei a emis la 16 august 2010 o moned\xc4\x83 comemorativ\xc4\x83 de argint, cu titlul de 999\xe2\x80\xb0, de calitate proof, \xc3\xaentr-un tiraj de 1.000 de exemplare, cu prilejul \xc3\xaemplinirii a 100 de ani de la na\xc8\x99terea talentatului actor \xc8\x98tefan Ciubot\xc4\x83ra\xc8\x99u. Moneda este rotund\xc4\x83, cu un diametru de 37 de milimetri, o greutate de 31,103 grame, are valoarea nominal\xc4\x83 de 10 lei. T\xc4\x83ietura monedei este zim\xc8\x9bat\xc4\x83.   _NEWLINE_Pe avers este sugerat\xc4\x83 activitatea lui \xc8\x98tefan Ciubot\xc4\x83ra\xc8\x99u \xc3\xaen domeniul teatrului \xc8\x99i filmului. Tot pe avers este gravat\xc4\x83 stema Rom\xc3\xa2niei, valoarea nominal\xc4\x83 a monedei 10 lei, precum \xc8\x99i milesimul 2010, anul emisiunii._NEWLINE_Pe revers este gravat portretul lui \xc8\x98tefan Ciubot\xc4\x83ra\xc8\x99u, \xc3\xaentr-unul din rolurile remarcabile, din filmul Columna, iar spre marginea monedei, \xc3\xaen arc de cerc este gravat numele: \xe2\x80\x9eSTEFAN CIOBOTARASU\xe2\x80\x9d. \xc3\x8en partea de jos a monedei, sunt grava\xc8\x9bi anii \xc3\xaentre care a tr\xc4\x83it cel comemorat: 1910 \xc8\x99i 1970.'